Траян Първанов
Докога ще ме наричате момче?

chitanka.info

Докога ще ме наричате момче?

Може би така на всички ви е лесно —

като пъргаво захласнато щурче

да люлея детелините със песни?

Гледате ме с топли укорни очи…

Всеки между вас е моя покровител.

И пророчески в устата ви звучи

мойто бъдеще…

А аз не съм ви питал!

И по пътя като някакво момче

назидателно ме сочите със пръсти.

Ако блага дума някой ми рече —

трябва благодарно

да си сгъна кръста.

Свикнахте така да ви се прави чест,

но дали честта венчана е за поста?

Чакайте поклоните от други. Днес

има ги от бързата ви вяра доста.

Същността ви зная. Сериозни сте!

И от час на час, минута по минута

личното ви

положение

расте,

а пък мойто —

осъдително се лута.

Но така по-жив

— животът ми тече —

избуял от слънчевата нежна ярост.

За да си остана

винаги момче,

подарявам ви дори и мойта старост.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.